Betogers vas wat paaie versperDie N3 tussen Harrismith in die Vrystaat en Montrose in Pietermaritzburg was Dinsdag steeds deur ŉ groep van sowat 30 vragmotorbestuurders versper. (Foto: Facebook / Long distance truckers) Die polisie het Dinsdag agt betogers in hegtenis geneem wat paaie op die N3 buite Harrismith in die Vrystaat met vragmotors versper het. Die inhegtenisnemings volg nadat die betogers, vermoedelik vragmotorbestuurders, geweier het om die betrokke vragmotors te skuif sodat ander motoriste die pad kan gebruik. Die verdagtes sal binnekort in die hof verskyn op aanklagte dat hulle die nasionale verkeerswet oortree het. Hulle word ook van openbare geweld aangekla. Maroela Media het vroeër berig dat gegriefde vragmotorbestuurders tussen Sondag en Dinsdag verskeie hoofpaaie in die Vrystaat, KwaZulu-Natal en die Oos-Kaap versper het weens hul ontevredenheid oor die aanstel van buitelandse vragmotorbestuurders. Die betogers meen Suid-Afrikaners word sodoende van werksgeleenthede ontneem. Die betogings het grootskaalse verkeersopeenhopings veroorsaak. Die polisie is Dinsdag na die toneel in Harrismith ontbied waar hulle tevergeefs probeer het om met sowat 30 betogers te onderhandel. Die betogers is gevolglik beveel om die vragmotors te skuif sodat motoriste die pad kan gebruik. “Hulle het ongelukkig nie geluister nie en met die sleutels van die vragmotors weggestap,” sê brig. Motantsi Makhele, polisiewoordvoerder. Volgens Makhele moes insleepdienste die polisie help om die vragmotors uit die pad te verwyder. Die situasie in die Oos-Kaap is egter Maandag ná suksesvolle onderhandelings tussen onder andere Fikile Mbalula, minister van vervoer, en die vragmotorbestuurders ontlont. Die minister en ander rolspelers het ook ŉ memorandum van die betogers aanvaar en ŉ ooreenkoms geteken. As deel van dié ooreenkoms het die betogers die vragmotors, wat die N9 en M10 versper het, teen 06:00 Dinsdagoggend verwyder. Betogers naby Harrismith het ook daarop aangedring om die minister te spreek, maar dit het nie gebeur nie. Intussen was ŉ vragmotor Dinsdagaand op die N12 in Johannesburg in vlamme gehul. Dit is egter in dié stadium onduidelik of dit met enige betogings verband hou. Maroela Media het ŉ navraag aan die polisie gerig en wag nog op terugvoer.